钦定古今图书集成/理学汇编/学行典/第239卷 > 应本仁
## 钦定古今图书集成/理学汇编/学行典/第239卷 > 应本仁

按《宁波府志》：“应本仁，字本立。曾祖伯谦，为宋观察使，
以忠直名。由伯谦而上逮卫国公㒡，历世显于宋。本
仁以家世为宋臣，义不仕元，隐居城南，博学好礼，爱
人喜施，慷慨有大志。尝慕范文正为人，建义庄五十
馀间，割腴田五百馀亩，收其岁入，以济人之贫乏，与
婚嫁丧葬之不能举者。又即其中为义塾，延名师以”
训族党之子弟，供膳服用，悉有常制。时其出纳，定其
条约，使后裔世守之。郡以其事达宣慰司、行中书省，
移廉访使核实以闻，褒嘉之。翰林学士黄溍为纪其
事于石，世传为《应家馆》云。